Egpaar op plaas in Wes-Kaap aangevalDavid Archer sterk in die hospitaal aan. By hom is Elmarie van Dalen, voorsitter van AfriForum se Overstrand-tak. David Archer (57) en sy vrou, Ilze, is Vrydag in die vroeë oggendure op ŉ plaas in die Wes-Kaap aangeval waartydens Archer geskiet en gewond is. Thomas van Dalen, AfriForum se nasionale opleidingsbestuurder van gemeenskapsveiligheid wat David in die hospitaal gaan besoek het, het Vrydag aan Maroela Media gesê die egpaar, oorspronklik van Johannesburg, is omstreeks 02:00 op ŉ plaas in die Botrivier-omgewing aangeval. “Die egpaar huur ŉ pragtige ou werkershuis van die plaaseienaar en het toestemming by die eienaar gekry om die huis te restoureer, wat hulle onlangs gedoen het,” het Van Dalen gesê. Volgens Van Dalen het drie aanvallers toegang verkry tot die plaas van sowat 150 hektaar waarop drie huise geleë is. “Die egpaar het vanoggend wakker geword aangesien hul honde verskriklik en aanhoudend geblaf het. David het aanvanklik gedink hulle blaf dalk vir ŉ ystervark. Die egpaar slaap in die solder van die huis. David het besluit om af te gaan en ondersoek in te stel aangesien die honde nie wou ophou blaf nie.” David het hom teen drie verdagtes in die kombuis vasgeloop. Twee van hulle was met vuurwapens gewapen. Een van die verdagtes het David net daar geskiet en in die onderbeen gewond. “David sê die verdagtes het senuweeagtig voorgekom en aangedring op geld, rekenaars en selfone. Hy het vir hulle gegee wat hy kon, voordat een aanvaller hom onder aangehou het en twee na die kamer boontoe is.” David het vir Ilze geskreeu om die kamerdeur te sluit. Sy het dit gedoen en die eienaar van die plaas gebel en hulp ontbied. Die twee verdagtes het egter oor ŉ balkon geklouter en toegang tot die slaapkamer bekom deur die badkamervenster stukkend te skop. Die aanvallers het die vrou se selfoon en ŉ skootrekenaar gegryp en haar aangerand, waarna al drie met hul buit van die toneel gevlug het. David is na ŉ hospitaal in Hermanus geneem vir mediese behandeling. Sy toestand is bevredigend en hy is in ŉ goeie luim. Sy vrou is getraumatiseerd maar ongedeerd. “Dit lyk darem of die koeël nie ŉ been getref het nie en slegs weefselskade aangerig het,” het Van Dalen bygevoeg. Die polisie was op die toneel en het ŉ soektog na die verdagtes van stapel gestuur. Niemand is nog in verband met die voorval in hegtenis geneem nie. Van Dalen het bewoners van plase en kleinhoewes gemaan om te alle tye versigtig en paraat te wees. “In meer as 80% van plaasaanvalle landwyd tot dusver, was daar ŉ mate van nalatigheid betrokke. Deure of vensters is oopgelos of nie gesluit nie, of daar was geen veiligheidshekke of diefwering voor die vensters nie. Inwoners moet ook bedag wees op mense wat hulle dophou of enige werker wat te veel van die opset in die huis weet,” het hy gesê. Maroela Media het navraag by die polisie gedoen en wag nog vir terugvoer.